runetrust/blame-folketinget-dk huggingface dataset:
Inge-Lene Ebdrup (V), 2003-10-23:
Partierne bag boligforliget fra sidste år har på baggrund af erfaringerne fra første ansøgningsrunde i enighed besluttet, at loven bør justeres på følgende områder: For det første skal der ske en opstramning af tildelingskriterierne, så vi sikrer, at en ansøger enten ejer eller har en forpligtende købsaftale til en konkret byggegrund.
Thorkild Simonsen (S), 1998-01-14:
Nu er der altså foruden mig nitten andre ministre, og jeg har skrevet på den her måde: »På den baggrund skal jeg anmode dig om at være opmærksom på, om de krav om dansk indfødsret, der måtte være inden for dit ministeriums område, fortsat kan anses for velbegrundet, således at der ikke i unødigt omfang lægges hindringer i vejen for udlændinges adgang til arbejdsmarkedet.« Jeg mener, det er en klar vejledning i at gennemgå sine love og se, om der skulle være nogle bestemmelser, der forhindrer nogle af vores flygtninge eller indvandrere i at få arbejde i Danmark.
Walter Christophersen (DF), 2006-02-02:
Kystdirektoratet har nu sandfodret for mere end 1 mia. kr. i Ringkøbing Amt under anlægsbudgettet for de sidste 15 år, og det kan derfor undre, at havet var på vej ind gennem klitterne ved Søndervig, umiddelbart efter at sandfodringen var afsluttet i 2004.
Inger Støjberg (DD), 2023-03-28:
Altså, nu holdt udenrigsministeren jo en tale som partiformand lige før, hvor han sagde, at jeg havde et hjerte af is, og hvor han fuldstændig fralagde sig alt det, vi ellers havde lavet sammen på udlændingeområdet, så jeg ved ikke rigtig, om det er mig, der skal få hr. Lars Løkke Rasmussen, nu udenrigsminister, på bedre tanker – så er det i hvert fald åbenbart kun, i den tid han har brug for det, lad mig sige det sådan.
Jan Petersen (S), 1998-12-17:
Det får mig selvfølgelig til at tænke over, om det parti, jeg repræsenterer, egentlig ikke har været elendigt, ikke bare i den her regeringsperiode, men faktisk siden Første Verdenskrig, for det er jo tilsyneladende ét stort forræderi over for den klasse, hr. Frank Aaens få procent ved valgene repræsenterer.
Søren Kolstrup (EL), 2000-04-26:
Jeg vil blot gerne have ministeren til at bekræfte, at jeg har forstået, at uanset om Siemens bruger sin faktiske position eller ikke bruger sin faktiske position, så er det ønskværdigt, at man både nu og senere får sammenlignelige priser, således at man har en uafhængighed af dette foretagende.
Rosa Lund (EL), 2021-12-21:
Hvis vælgerne ønsker, at fru Inger Støjberg skal vælges ind i Folketinget igen, og fru Inger Støjberg ønsker at stille op, så kan vælgerne jo stemme på hende der, men indtil næste valg tager vi i Enhedslisten det ansvar på os, som grundloven pålægger os.
Henrik Dahl (LA), 2018-03-01:
Det er jo en vigtig debat, Dansk Folkeparti har rejst med denne forespørgsel, for det virker ulogisk, at ansøgere om statsborgerskab, der ikke er født statsløse i Danmark, kan udelukkes, hvis PET vurderer, at de er til fare for landets sikkerhed, mens personer, som er omfattet af statsløsekonventionen, skal være dømt for forbrydelser mod statens sikkerhed, før de kan udelukkes, eller for forbrydelser, der giver mere end 5 års fængsel.
Peter Kofod (DF), 2023-12-07:
Det andet, jeg vil spørge ordføreren om, handler om, at vi bliver garanteret nu fra SF's ordfører, at det kun er 1 mandat, man vil trække ud af afstemningen, men som jeg så det, da vi stemte om ændringsforslaget før, var det 3 SF'ere, der ikke stemte.
Mette Gjerskov (S), 2013-03-14:
For det andet må man også sige, at en ny selvfinansierende garantiordning vil medføre – det må vi forvente at den gør – at priserne på kvoteandele vil stige på både kort og lang sigt; det vil sige, at der sker en kapitalisering: En forventning om, at efterspørgslen på kvoteandele vil stige, betyder, at der sker en kapitalisering af priserne, og højere kvotepriser medfører højere omkostninger for samtlige fiskere.
Joachim B. Olsen (LA), 2014-01-23:
Det håber jeg i hvert fald at det er udtryk for, for ordføreren tror vel oprigtig talt ikke på, at en 20-årig knægt, som har købt en masse fyrværkeri, og som ikke har nået at få det fyret af nytårsaften, går ned på genbrugsstationen, eller hvor det nu er, man har tænkt sig det skal afleveres, i stedet for at fyre det af.
Leif Mikkelsen (LA), 2013-02-28:
Nu har vi nævnt frikommuneforsøget, men har ministeren gjort sig flere tanker om, hvordan man kan forfølge regeringsgrundlagets signaler om det, og hvordan vi kan drive den proces, så det ikke er sådan, at rumlen så kører videre i morgen, præcis som den har gjort det længe, og så kan vi have en ny forespørgselsdebat om 1 år eller 2, og så kan vi konstatere det samme, og ministeren kan sikkert holde den samme tale om lovmaskinen og hele den der rummel, og vi andre kan stille de samme tåbelige spørgsmål.
Thomas Adelskov (S), 2007-04-19:
Vi har jo set elektrikere, der har aftalt en bestemt prisfastsættelse med hinanden; vi har set alle mulige former for karteldannelser imellem store og små virksomheder; håndværksmestre, som har aftalt priser for dermed at undgå at konkurrere mod hinanden; vi har også set det i forhold til udbud og i forhold til at byde på offentlige opgaver.
Line Barfod (EL), 2009-02-19:
Når det gælder ministre, der ikke overholder reglerne, går man jo ikke ind og siger: Her skal hammeren falde; her skal man straks have en ordentlig en oven i nøden af skattevæsenet, fordi man har brugt ministerbilen i lodret modstrid med reglerne, eller fordi man har været henne og bruge af skatteborgernes penge til private udgifter, eller fordi man er politichef og har boet ekstra på hotel på skatteborgernes regning, selv om det var privat.
Frank Jensen (S), 2001-03-22:
Der er altså to initiativer i øjeblikket, vi drøfter i Rådet for retlige og indre anliggender; et, der knytter sig til menneskesmugling, som vi havde lejlighed til at drøfte før frokosten her i Tinget, og også en rammeafgørelse, der knytter sig til handel med mennesker.
Carsten Hansen (S), 2000-11-24:
Jeg skal blot henlede fru Lone Yalcinkayas og CD's opmærksomhed på, at de steder, hvor man faktisk er begyndt at bruge APV'en, viser det sig at være et ganske brugbart redskab: En form for hjælp til selvhjælp i virksomhederne og ikke en form for administrativt bøvl.
Jacob Buksti (S), 2002-11-08:
Tror hr. Poul Fischer egentlig ikke, at det, at man gør biltransporten billigere og den kollektive transport dyrere - også efter almindelig sund fornuft, ikke bare efter fine økonomiske teorier - fører til, at der er flere, der tager den individuelle trafik, og færre, der tager den kollektive trafik?
Søren Krarup (DF), 2009-12-10:
Det vil sige, at den danske undervisning, der gives, rent sprogligt altid er af en ganske anden karakter end den engelske, af et ganske andet niveau end den engelske – og her havde jeg haft lyst til at sige noget til fru Marianne Jelved om taxametersystemets katastrofale situation, fordi det netop dyrker den engelske undervisning på bekostning af den danske undervisning – vil fru Marianne Jelved ikke give mig ret i det?
Kenneth Kristensen Berth (DF), 2016-05-31:
Atatürks reformer synes i dag på vej mod at blive en historisk parentes i en tid, hvor Tyrkiet reorienterer sig mod den muslimske verden og islamisk dogmatisme, og det er vanskeligt at se, hvorfra ambitionen om et vestvendt Tyrkiet skulle kunne revitaliseres.
Morten Bødskov (S), 2008-05-28:
Den nuværende finansminister har sagt, at med kvalitetsfonden, altså de 50 mia. kr., som man har lovet, er der tale om et reelt løft, og det er også fulgt op af den nuværende og forhåbentlig snart tidligere statsminister i en meget fin Venstrepjece, som er delt ud til samtlige offentligt ansatte, og hvor de 50 mia. kr. bliver omtalt som en massiv investering.
Torsten Gejl (ALT), 2019-12-05:
Jeg var ked af at se på, hvordan Enhedslisten skulle trækkes igennem sådan en gang politisk drilleri, hvor man slet ikke fokuserede på indholdet på nogen som helst måde; man fokuserede kun på, om ordføreren – en ny ordfører, som er velkommen i Folketinget – var kommet til at sige en eller anden uklarhed på et eller andet tidspunkt.
Pia Olsen Dyhr (SF), 2021-01-19:
Nu har vi så muligheden for lige om lidt at lave en aftale for klima og landbrug, og der er det jo interessant, om Venstre vil melde sig ind i det og aktivt sige: Vi vil sådan set gerne være med til at lave CO 2 -reduktioner for landbruget; det kan godt være, at det kommer til at være lidt dyrere nogle steder, men hvis man er grøn, så får man det billigere.
Line Barfod (EL), 2009-10-21:
Derfor håber jeg meget, at ministeren i sit svar om lidt vil kunne love os, at det er noget af det, Danmark vil sætte sig i spidsen for under formandskabet, altså at vi faktisk får et budget, som vi kan forstå, og at vi kan regne med fremover at kunne få svar, når vi spørger til, hvorfor de samme poster bliver ved med at stå der i årevis, hvad de indeholder, hvad de dækker osv., så vi ikke, som vi f.eks. oplevede i velfærdsudvalget, skal risikere, at der i flere år står en halv million kr. til et tsunamiprojekt, som aldrig nogen sinde er blevet gennemført, og som man ikke har planer om at gennemføre.
Victoria Velasquez (EL), 2021-03-17:
Der er også en anden del af det interview, som jeg citerede fra før, og hvor ministeren, i forhold til hvorvidt kampen er slut og tabt, siger, og jeg citerer: »Nej, og vi vil forsøge alt, hvad vi kan, og det er jo set utallige gange, at direktiver aldrig bliver til noget.
Lars Boje Mathiesen (NB), 2021-04-28:
Så kunne ministeren ikke her klart over for alle de erhvervsdrivende og borgerne derude forklare helt præcist: Kan de forvente, at coronapasset, med undtagelser som rejse og turisme, er fortid, når vi kommer til september, medmindre, selvfølgelig, at I indgår en ny aftale?
Finn Sørensen (EL), 2014-04-24:
Det er derfor, at regeringen har lovet, at hvis nu Venstre og Konservative vil stemme for Enhedslistens forslag, så vil de administrere efter det – de er uenige, men de vil bøje sig for det, fordi vi har overholdt formaliteterne – og så vil det jo vise sig, om det også er rigtigt, som der står i bemærkningerne, at det kan være i strid med EU-retten.
Pernille Vermund (NB), 2020-11-26:
Danske forbrugere er således ikke i dag tilstrækkeligt oplyst om, hvorvidt de kødprodukter, som vi putter i vores indkøbskurv og køber med forhåbentlig god samvittighed, rent faktisk kan købes med den gode samvittighed, vi burde kunne have som danskere, fordi vi jo i Danmark har forbudt slagtning uden bedøvelse.
Peter Skaarup (DF), 2001-02-01:
Jamen jeg tror også, at man kan vinde noget ved det, men jeg tror, at det, Hr. Helge Adam Møller vinder mest ved her, er, at han siger til landets justitsminister: Nå, men her er der mulighed for, at vi kan lave lovændringer, her er der muligheder for, at vi kan lave en lovgivning, der er slappere end den nuværende.
Ole Vagn Christensen (S), 2003-04-22:
Vi er godt klar over, at der er en række store virksomheder, der nok skal klare sig selv, men der er altså en række muligheder for, at man kan gå ind og støtte op om de mindre virksomheders udvikling. Jeg mener ikke, at man kan kalde det en direkte tilskudspolitik.
Kristian Thulesen Dahl (DF), 2020-03-10:
Jeg troede, vi havde en fælles forståelse af, at mennesker, der kommer til Danmark som migranter – nu kan der jo komme flere, for vi har jo en krisesituation også på den front, kan man sige, angående det sydeuropæiske i forhold til Tyrkiets ageren – og som ikke har et opholdskrav, skal sendes tilbage til deres hjemland.
Thomas Jensen (S), 2013-12-06:
For det er jo sådan – det har Rigsrevisionen dokumenteret – at det er skiftende Venstreministre, som har sovet i timen og med dårlige undskyldninger ikke har vedligeholdt det system, der skulle sikre gode ejendomsvurderinger her i landet og dermed også sikre, at borgerne ikke kom til at betale for meget i skat.
Mogens Lønborg (KF), 2004-02-06:
Jeg vil sige, at der især er tre forhold, tre grunde til, at det her forslag er positivt, og til, at vi kan give det vores fulde støtte: For det første: De mennesker, det umiddelbart drejer sig om, giver man nu en tilskyndelse til at udsætte deres tilbagetrækning fra arbejdsmarkedet.
Karen Jespersen (V), 2008-05-29:
Det forslag, som vi her skal behandle, indeholder to elementer, nemlig et forslag om, at regeringen skal fastsætte regler, der pålægger danske virksomheder at få mindst 40 pct. kvinder i bestyrelserne ved udgangen af 2012, og et forslag om, at der skal igangsættes en systematisk opdyrkning og styrkelse af den kvindelige talentmasse i virksomheder og organisationer ved at oprette en pulje, som organisationer og foreninger kan søge fra.
Magnus Heunicke (S), 2012-06-06:
Jeg ved, at der er en konkret sag, som jeg ikke kender til – det er svært at kende alle konkrete lovforslags gang i udvalgene i detaljer, så den konkrete sag kender jeg ikke til – men som jeg har forstået det, så endte det med, at man fik teknisk bistand, og det synes jeg er det vigtigste.
Lisbeth Bech Poulsen (SF), 2015-05-12:
Jeg vil bare sige i forhold til Dansk Byggeri, som jeg ved at ordføreren også er i kontakt med en gang imellem, at i 2013 sagde Torben Liborius: »Vi oplever, at de nye skatteregler har været med til at sænke omfanget af sort arbejde.
Jens Peter Vernersen (S), 2003-05-09:
Må jeg så også sige om boligejerne og de spørgsmål, der bliver rejst dér: Hvis man går ind og beregner vores skatteforslags betydning for familier, der bor i fast ejendom, bor i lejlighed, så vil man se, at uanset om man har den ene eller den anden boform, så er der en fordel ved det her forslag.
Margrethe Vestager (RV), 2003-11-07:
Det synes jeg for så vidt er udmærket, men man må antage, at det er vigtigt netop i lyset af denne her diskussion, hvordan de, som bliver voksne borgere, skal leve under de råd og den virkelighed, som Velfærdskommissionen forholder sig til, og at de kan inddrages i det.
Kristian Jensen (V), 2004-11-04:
Jeg må nok sige til fru Pernille RosenkrantzTheil, at hvis man ser det lovprogram for indeværende år, som er fremlagt fra Skatteministeriets og dermed også regeringens side, vil selv fru Rosenkrantz-Theil kunne se en perlerække af lovforslag, der lukker en række større eller mindre huller i den danske skattelovgivning, og som vi har valgt at få gennemført netop her og nu.
Anfinn Kallsberg (FF), 2005-06-17:
Det får vi ikke, så længe vi er en del af det danske rige, for vi har haft nogle eksperter i Færøudvalget, som har sagt, at både denne lov og overtagelsesloven faktisk er et politisk og juridisk mesterstykke, som går så langt politisk og juridisk, som man kan inden for den rigslovramme, som vi stadig væk befinder os i.
Morten Marinus (DF), 2013-11-13:
Jeg ved ikke, hvad intentionerne har været i den pågældende forening for at søge aktindsigt på de her partier, men man kan godt have sine bekymringer om, om det er for at lave et eller andet ulovligt register, som skriver, at de her personer er så og så slemme, for de er stillere for de og de partier.
Kaare Dybvad Bek (S), 2023-04-28:
Man kan se det med 24-årsreglen, som jo også er familiesammenføring, hvordan den har virket positivt i forhold til at sørge for, at folk også gifter sig med nogen, der bor her i landet, i stedet for at man nødvendigvis altid skal giftes med nogen, der kommer fra ens hjemland.
Jonas Dahl (SF), 2011-04-06:
Og der bed jeg meget mærke i, at Venstres finansordfører, hr. Jacob Jensen, her for nogle dage siden var ude at sige, at man måske kunne trække på erfaringerne fra dengang, da taksterne over Storebælt blev nedsat, og i den anledning gik ind og kompenserede Kattegatruterne.
Henrik Dam Kristensen (S), 1998-06-23:
Det, regeringen egentlig har et målrettet ønske om, er at skabe sammenhæng, det er at skabe sammenhæng i tingene her, og ikke, at vi skal sidde i hver vores kasse og kontrollere vores fødevarer, men at vi får tænkt helheder, og derfor er det her sådan, at nu vil det både være den nuværende levnedsmiddelkontrol, det vil være Kødkontrollen, det vil være Plantedirektoratet, det vil være Fiskeridirektoratet, det vil være Veterinærdirektoratet, som nu samlet får mulighed for at koordinere tingene og gøre en helhedsindsats.
Trine Torp (SF), 2021-02-25:
Og jeg håber på, at De Konservative vil være med til, at vi også får, hvad kan man sige, justeret på lovgivningen, sådan at det at formidle og tjene penge på at formidle sugardating kan komme til at høre ind under den rufferiparagraf, som vi er glade for at vi har, fordi den trods alt beskytter mod udnyttelse fra bagmænd.
Peter Christensen (V), 2006-09-07:
Jeg kan nogle gange ærgre mig lidt over, at vi har elektroniske overførsler af midler i det her land, for jeg tænker nogle gange på, at hvis jeg havde haft pengene i en trillebør, så hr. Ole Sohn kunne se dem, inden de blev kørt ud, så ville hr. Ole Sohn måske tro på, at pengene er lagt ud til den borgernære service i kommuner og amter.
Mette Frederiksen (S), 2005-11-25:
Derfor vil jeg igen gerne understrege: Ja, vi stemmer for forslaget, fordi vi synes, det er et skridt i den rigtige retning, men hvis man mener noget med det samarbejdende folkestyre, skal man selvfølgelig som regering søge at få så brede politiske flertal for sine forslag som overhovedet muligt, og det mener vi ikke er sket i denne sag.
Marianne Jelved (RV), 2011-05-26:
Hvis jeg skal udtrække noget som helst positivt af debatten her, er det da den erkendelse, der ligger i ministerens ændringsforslag, at ministeren også synes, det er for svært, og det er for urimeligt, og der er for mange, vi må afvise, som vi ikke burde afvise.
Betina Kastbjerg (DD), 2025-03-25:
Flere tragiske sager med dødelig udgang, som også blevet nævnt i dag, har jo desværre vist os, at det er en bevidst handling, hvis føreren sætter sig bag rattet i påvirket tilstand, kører ræs i beboede områder eller generelt bare ignorerer færdselssikkerheden.
Birthe Rønn Hornbech (V), 2003-12-10:
Der sker jo det morsomme, at når man går fra at være i opposition til at være minister, så kommer man til at se helt anderledes på tingene, og det fremgår jo altså meget tydeligt af de svar, der ligger til kommissionen, at nu synes man slet ikke, der er nogen tvangsindgreb, man overhovedet kan undvære.
Bertel Haarder (V), 2003-12-03:
Derfor standsede jeg oplæsningen, da jeg var nået til retskravet, for det var princippet i retskravet, jeg advarede imod. Hvad angår Schengenreglerne, kan jeg godt skærpe formuleringen og sige, at et retskrav på besøgsvisum til nære familiemedlemmer som foreslået vil være i strid med Danmarks forpligtelser over for de øvrige Schengenlande.
Lotte Bundsgaard (S), 2001-02-20:
Men alligevel vil jeg gerne til hr. Frank Dahlgaards orientering understrege, at undersøgelsen fra Socialforskningsinstituttet har fratrukket de lønforskelle, der kan forklares ved uddannelse, ved forskellig stilling, arbejdstid, erhvervserfaring, fravær og familieforhold.
Rasmus Stoklund (S), 2021-01-22:
Jeg har et forslag til vedtagelse med fra Socialdemokratiet: Forslag til vedtagelse »Folketinget konstaterer, at langt de fleste udlændinge, der er kommet til Danmark, bidrager til det danske samfund, men at indvandringen fra særligt en række lande i Mellemøsten og Nordafrika har udfordret vores velfærdssamfund.
Bjarne Laustsen (S), 2013-04-16:
Der er ud over de grupper, som hr. Jørgen Arbo-Bæhr nævner, også falckreddere, brandmænd, der er folk, der kommer ud for måske ikke så voldsomme oplevelser, heldigvis endda, som vores veteraner har været udsat for, men det er måske nogle af de grupper, som kan sammenlignes.
Jakob Axel Nielsen (KF), 2005-06-03:
Der synes jeg, at det er interessant, hvad der står i Børsen i dag på side 28 i en artikel, der hedder »Efterløn øger ledighed«, for der kan man se, at konklusionen er, at hvis man har mulighed for efterløn, fordi man har tegnet den forsikring, så er der stor tilskyndelse til at ryge over på efterløn, mens de 58-59-årige, der ikke har den sikring med efterløn, rent faktisk sørger for at komme i arbejde.
Brian Mikkelsen (KF), 2015-01-14:
Det er desværre meget symptomatisk for regeringen, når de taler terrorhandlinger, når de taler kampen mod ekstreme kræfter, at de bruger en masse flotte ord og skruer op for retorikken, men når man går ind og ser på, hvad der er af reelt indhold, så er der ikke noget som helst.
Özlem Sara Cekic (SF), 2013-12-18:
Jeg spørger helt konkret til GGGI, hvor Danmark er et af de første og vigtigste donorlande, og der tror jeg da – eller jeg håber da – at man ligesom har diskuteret, hvad man vil gøre med den organisation, når det er formanden for Venstre, der sidder for bordenden.
Ole Hækkerup (S), 2009-11-06:
Jo, men jeg spørger, fordi når mere og mere af energibesparelsesindsatsen kommer til at ligge hos VKO-blokken alene, bliver afhængigheden af Dansk Folkeparti jo også større, og så er det godt at sige alt det rigtige om alt det gode, vi vil gøre for at reducere energiforbruget.
Mette Frederiksen (S), 2014-11-05:
Men så ender den her spørgerunde jo utrolig lykkeligt, for hvis Folketingets partier er enige med regeringen i, at det er nødvendigt med en skærpet indsats omkring vores grænser, og det tror jeg faktisk de fleste af Folketingets partier er, så kan vi forhåbentlig få bred tilslutning til det lovforslag, vi er undervejs med, for det er helt nødvendigt.
Kaj Ikast (KF), 2000-01-14:
Samspillet mellem salg af grunde, skibsvirksomheden og havnevirksomheden kører jo flot i dag, men der er ikke den kapital til rådighed, som regeringen regner med, og når så store dele af erhvervslivet, havnebestyrelsen og Københavns Magistrat er imod det og mener, det er ekspropriation, så står jeg altså ikke helt alene, det vil jeg gerne have lov at sige.
Torsten Gejl (ALT), 2016-04-29:
F.eks. har vi talt med sagsbehandlere, der oplever, at kommunikationen mellem borgere og sagsbehandlere lider stor skade, når man først f.eks. tvangsfjerner forældres børn og i næste åndedrag forlanger, at de skal tage pungen op af lommen og betale forældrebetaling i forbindelse med anbringelsen.
Anders Fogh Rasmussen (V), 2005-06-01:
Men efter min mening har vi skabt noget historisk i Europa ved at samle 25 lande om samme bord, hvor vi drøfter, hvordan vi bedst i fællesskab er i stand til at løse en række problemer, som vi står med, og som er grænseoverskridende, hvad enten det er handelsspørgsmål, miljøspørgsmål, bekæmpelse af international kriminalitet og terrorisme eller at ruste Europa bedre til at skabe flere job.
Elsebeth Gerner Nielsen (RV), 2000-11-15:
Jeg skal gerne bekræfte, hvad hr. Jens Rohde åbenbart har konstateret ved selvsyn, nemlig for det første, at der i medieaftalen står, at TV 2's udsendelser af børneprogrammer skal styrkes, punkt 6, og at det af aftaleteksten fremgår, at 60 mio. kr. årlig af de ekstra licensmidler, der kommer ind som følge af den aftalte licensstigning, forudsættes anvendt
John Vinther (KF), 1997-12-11:
: Jeg er af den opfattelse, at det ville være en god ting for debatten, hvis hr. Søren Søndergaard i sit indlæg havde forholdt sig til indholdet i beslutningsforslaget og ikke i stedet havde forsøgt at tillægge forslagsstillerne intentioner og tanker, som man ikke kan genfinde i forslaget. Jeg forstår også, at hr. Søndergaard mener, det er en væsentlig mangel ved forslaget, at vi ikke har forholdt os til hele den grønlandske og færøske problemstilling.
Martin Lidegaard (RV), 2003-05-22:
Og det får mig - og det var egentlig derfor, jeg kom herop - til at stille hr. Keld Albrechtsen ét spørgsmål: Vil hr. Keld Albrechtsen, som jo har en solid parlamentarisk erfaring og kendskab til det politiske arbejde, give mig ret i, at hvis ikke der var indgået et bredt forlig på dette område, men udelukkende med Dansk Folkeparti, så ville der sandsynligvis have været en langt lavere modregningsprocent, og inden næste folketingsvalg, og inden hr. Keld Albrechtsen vil få sit absolutte flertal - hvad jeg måske kan tvivle på vi kan få under alle omstændigheder - så ville hele molevitten være solgt, uden at hr. Keld Albrechtsen kunne gøre noget som helst?
Jeppe Bruus (S), 2021-01-12:
Ikke overraskende ser vi i tråd med det, justitsministeren var inde på, meget gerne, at vi har en fælles drøftelse af det her i Retsudvalget, og at vi kan lave en fælles beretning om det, og at vi så også bliver inviteret til en åben drøftelse med justitsministeren, hvor vi kan fortsætte den forhandling, som allerede er sat i gang her.